Bekendes sing saam vir rekordpoging | Maroela Media
Bekendes sing saam vir rekordpoging
Sangers soos Kurt Darren en Joe Niemand gaan Dinsdag deelneem aan 'n rekordpoging waar 20 miljoen Suid-Afrikaners vir Madiba die liedjie, Happy Birthday, sal sing.
Kurt Darren, Chris Chameleon en Joe Niemand is van die sangers wat Dinsdag saam met verskeie ander bekendes die liedjie Happy Birthday aan voormalige president Nelson Mandela sal sing.
LeadSA, 'n burgerlikedeelname-groep, hoop om 'n wêreldrekord te breek deur meer as 20 miljoen mense te kry om dié lied vir Madiba te sing voor sy 94e verjaarsdag op 18 Julie.
Van die ander bekendes wat ook op dié dag sal sing is die Bala-broers, Yvonne Chaka Chaka, Baby Jake Matlala, Mej SA Melinda Bam, van die Mej Aarde finaliste, Joey Rasdien, Leanne Manas, die Drakensbergse seunskoor, Cito, die SA Ballet teater, die Absa-koor, Liquid Deep, Louise Carver, Jen Su, Denim en Die Kat se Snor. Danny K en Kabelo sal die liedjie lei.
"Ons nooi elke Suid-Afrikaner om hulle stem by die liedjie te voeg. Elkeen wat wil deel wees van die poging moet Dinsdagoggend om 09:00 by die Nelson Mandelplein in Sandton wees vir die opname van die liedjie, asook 'n musiekvideo," het Yusuf Abramjee, woordvoerder vir LeadSA, gesê.